b'\n_START_ARTICLE_\nErnst Kaltenbrunner\n_START_SECTION_\nBiografija\n_START_PARAGRAPH_\nGim\xc4\x97 advokato \xc5\xa1eimoje. Mok\xc4\x97si Graco auk\xc5\xa1tojoje technikos mokykloje, 1926\xc2\xa0m. baig\xc4\x97 teis\xc4\x99 Graco universitete. Vienu jo bendramoksli\xc5\xb3 buvo Adolfas Eichmanas. Dirbo Zalcburgo teisme, v\xc4\x97liau vert\xc4\x97si priva\xc4\x8dia teisininko praktika Lince. 1932\xc2\xa0m. \xc4\xafstojo \xc4\xaf Vokietijos NSDP ir SS, 1935\xc2\xa0m. prad\xc4\x97jo vadovauti Austrijos SS._NEWLINE_Aktyviai dalyvavo 1934\xc2\xa0m. pu\xc4\x8de, kurio metu \xc5\xbeuvo Austrijos kancleris E.Dolfusas. Pu\xc4\x8dui nepasisekus, buvo kalinamas. Po 1938\xc2\xa0m. an\xc5\xa1liuso A.Zeis-Inkvarto ministr\xc5\xb3 kabinete buvo paskirtas stats-sekretoriumi saugumo klausimais. 1941\xc2\xa0m. liepos m\xc4\x97n. paskirtas Vienos policijos ir SS dalini\xc5\xb3 vadovu, nuo 1943\xc2\xa0m. sausio 30 d.\xc2\xa0\xe2\x80\x93 Vyriausiosios imperijos saugumo valdybos (RSHA) vadovas._NEWLINE_E. Kaltenbruneris buvo atsakingas ir u\xc5\xbe koncentracijos stovykl\xc5\xb3 veikl\xc4\x85, asmeni\xc5\xa1kai kontroliavo, kaip naudojami ten sukurti masinio kalini\xc5\xb3 naikinimo b\xc5\xabdai. Mauthauzeno stovykloje specialiai jam buvo organizuota kalini\xc5\xb3 keli\xc5\xb3 r\xc5\xab\xc5\xa1i\xc5\xb3 parodomoji egzekucija._NEWLINE_1945\xc2\xa0m. gegu\xc5\xbe\xc4\x97s 12 d. E. Kaltenbruner\xc4\xaf su\xc4\x97m\xc4\x97 amerikie\xc4\x8diai, perdav\xc4\x97 Niurnbergo karo nusikaltim\xc5\xb3 tribunolui, kuriame jis kaltintas karo nusikaltimais bei nusikaltimais prie\xc5\xa1 \xc5\xbemonij\xc4\x85 ir nuteistas mirties bausme. 1946\xc2\xa0m. spalio 16 d. pakartas.'